Publication: Magyar Közlöny
Issue: MK-2001-117 (Year: 2001, Number: 117)
Era: 1990-2004
Section: 31/1996. (VI. 19.) IKM rendelet tartalmazza.
Paragraph Index: 348

1. A szakmai gyakorlati vizsga és értékelése A mesterjelöltnek magas fokú szakmai tudást igénylő vizsgaremeket és gyakorlati vizsgafeladatot kell elkészítenie. A vizsgaremek lehet egy kádáripari termék, hajlított dongájú edény, melyet a jelölt választ, előre elkészíthet és a Bizottság a vizsga helyszínén hagyja jóvá. A vizsgaremekkel együtt el kell készíteni a termék teljes műszaki dokumentációját (műszaki rajz, technológiai utasítás, anyagnorma stb.), valamint az előkalkulációs tervét, a kivitelre kiválasztott megoldások írásbeli indoklásával együtt. A vizsgaremeket a mesterjelöltnek a gyakorlati vizsga megkezdése előtt kell átadnia a Vizsgabizottságnak. A gyakorlati vizsga: Összetett feladat készítése, mely magában foglalja a tanult műveleteket és tudnivalókat, a vele szemben támasztott minőségi követelményeket. A gyakorlati vizsga időtartama: minimum 5 óra, maximum 8 óra. A gyakorlati vizsga tartalma: A vizsgamunka egy egyenesdongájú edény elkészítése kézi és gépi megmunkálással. A vizsgadaraboknak a következő műveleteket kell tartalmazniuk: — mérés, előrajzolás, — darabolás, — marás, — hegyezés, élillesztés, — állítás, tüzelés, — abroncskészítés, — végmegmunkálás, — csínvágás, — fenékkészítés, fenekelés, — tisztítás. A mestervizsga megkezdése előtt a mesterjelöltet munkavédelmi oktatásban kell részesíteni. Gyakorlati vizsgára az anyagot a Mestervizsga Bizottság biztosítja, a szerszámokat a mesterjelölt hozza magával. A gyakorlati vizsga értékelése: Az értékelést pontozólapok segítik. A gyakorlati vizsga értékelési szempontjait és az elérhető összpontszámot a gyakorlati vizsga előtt a vizsgázókkal ismertetni kell. Megfelelt minősítést kap a mesterjelölt, ha a gyakorlati feladatot 70% felett teljesítette. Az elméleti vizsgára bocsátás feltétele az előzőleg sikeresen végrehajtott szakmai gyakorlati vizsga.

Source: https://magyarkozlony.hu/hivatalos-lapok/4c170df974ed230dab9f72b600b4b73256ee2766/dokumentumok/9032daf369c9a7ce9d5e1bcc6b09d00b500d4101/letoltes